苏轼
孙莘老寄墨四首
徂徕无老松，易水无良工。
珍材取乐浪，妙手惟潘翁。
（潘谷作墨，杂用高丽煤。
）鱼胞熟万杵，犀角盘双龙。
墨成不敢用，进入蓬莱宫。
蓬莱春昼永，玉殿明房栊。
金笺洒飞白，瑞雾萦长虹。
遥怜醉常侍，一笑开天容。
溪石琢马肝，剡藤开玉版。
嘘嘘云雾出，奕奕龙蛇绾。
此中有何好，秀色纷满眼。
故人归天禄，古漆窥蠹简。
隃麋给尚方，老手擅编划。
分余幸见及，流落一叹赧。
我贫如饥鼠，长夜空咬啮。
瓦池研灶煤，苇管书柿叶。
近者唐夫子，远致乌玉玦。
（唐林夫寄张迈墨半丸。
）先生又继之，圭璧烂箱箧。
晴窗洗砚坐，蛇蚓稍蟠结。
便有好事人，敲门求醉帖。
吾穷本坐诗，久服朋友戒。
五年江湖上，闭口洗残债。
今来复稍稍，快痒如爬疥。
先生不讥诃，又复寄诗械。
幽光发奇思，点黮出荒怪。
诗成一自笑，故疾逢虾蟹。